Most glumi da postavlja uvjete, HDZ glumi da o njima razmišlja

Nakon što nisu ispunjeni uvjeti Mosta iz prošlih pregovora s HDZ-om, sada Most postavlja neke nove uvjete. Prilično nebitne za rad nove Vlade. Sva sreća, Most se sada ne mora truditi dovesti HDZ na vlast.

<p>"Ako me netko privari jednom, onda je kurvin sin, ako me privari dvaput onda sam budala, a ljudi u Mostu sigurno nisu budale", izjavio je ovoga ljeta Ivan Kovačić, Mostovac iz Omiša, slavan po onoj poruci "Ko vas j.be", upućenoj partnerima iz HDZ-a.</p><p>Komentirajući dolazak Andreja Plenkovića na čelo HDZ-a, Kovačić je tada upozorio kako "jedna kozmetička promjena ne znači ništa ako su uz njega ostali svi koji su zdušno rušili vladu i podržavali mito i korupciju". "Ne da nismo s ovakvim tipom ljudi spremni na suradnju, nego ni na razgovore", rekao je tada Kovačić.</p><p>I eto ga sada, sjedi u središnjici HDZ-a preko puta čelništva stranke za koju je svima dao do znanja što o njoj misli. <br/> Pregovara o nekim novim uvjetima, o nekim novim važnim temama, o starim temama koje se nisu provele u proteklih godinu dana, o temama kojih se ni Most nije dotaknuo prije godinu dana. </p><p>Recimo, prošle zime Robert Podolnjak je u ime pregovarača iz Mosta izrazio žaljenje što u razgovorima s HDZ-om i SDP-om nisu dotaknute teme o kojima bi Most želio razgovarati, poput "zdravstva, socijalne skrbi i branitelja".</p><p>Navodno za to nije bilo vremena.</p><p>I opet, te teme nisu se našle među sedam Mostovih uvjeta za pregovore s Plenkovićem.</p><h2>Katalog izdaje</h2><p>Zanimljivo, među uvjetima se ponovno našao ZERP za koji je ovaj isti HDZ, skupa s Gordanom Jandrokovićem i ostalima, prije osam mjeseci rekao da podržava njegovo ukidanje i proglašenje isključivog gospodarskog pojasa za hrvatski dio Jadrana. Pa se o njemu više nije raspravljalo.</p><p>Niti je odustajanje od proglašenja isključivog gospodarskog pojasa uvršteno u Mostov katalog "izdaje nacionalnih interesa", odmah uz Inu i MOL.</p><p>Sada HDZ nanovo pristaje na ukidanje ZERP-a, kao što Most pristaje da se on eventualno zadrži. Pristaje i na smanjenje pretplate za HRT, kao što Most pristaje da se primjena tog uvjeta odgodi za šest mjeseci (a što onda?). Pristaju na uvođenje tri preferencijalna glasa i smanjenje financiranja političkih stranaka, ali ne i na smanjenje broja zastupnika na 111, kao prošli puta.</p><p>Međutim, ovoga puta u pregovorima nema onih tema s kojima se HDZ nije složio u pregovorima nakon prošlih izbora. Nema teritorijalnog preustroja i ukidanja županija. Nema smanjenja broja saborskih zastupnika, samo njihovih plaća. Nema bitnih izmjena izbornog zakonodavstva. </p><p>Nema čak ni nestranačkog "stručnog" premijera.</p><h2>Gdje su garancije? </h2><p>A nema niti jedne stavke koja bi doprinijela gospodarskom rastu, životnom standardu građana, unaprjeđenju društva... Osim, jasno, Ovršnog zakona, ali pitanje je što će na kraju HDZ s njim napraviti kad zasjedne na vlast.</p><p>Jer, kakve garancije Most ovoga puta traži?</p><p>Hoće li rušiti Vladu ako se ne smanji HRT pretplata u šest mjeseci? Hoće li rušiti Vladu ako se opet ne smanji financiranje stranaka? Hoće li rušiti Vladu ako im opet padne rejting? </p><p>Sinoć se i Zoran Šprajc u razgovoru s Miroslavom Šimićem iz Mosta začudio otkud to iznenadno suglasje između dviju stranaka, s obzirom da su se očekivali naporni i detaljni pregovori. </p><p>"Temelj te promjene bili su otvoreni i argumentirani razgovori", reče Šimić, sugerirajući pri kraju razgovora kako "razgovori nikako ne mogu kratko trajati budući da ugovor o suradnji mora reflektirati cijelu politiku buduće Vlade".</p><p>Pa gdje su onda nestala važna pitanja iz prošlih pregovora i gdje su nestale važne teme na kojima bi Vlada trebala bazirati svoj rad na dobrobit svih građana i nadasve gospodarstva, u koje su se svi trebali zaklinjati?</p><h2>Okvir Vlade</h2><p>Ako ove teme, uvjeti i razgovori postavljaju okvir za politiku cijele Vlade, onda se ona neće baviti ničime osim - politikom. Odnosno političarima. I javnom televizijom, naravno.</p><p>Lani je Most držao cijelu zemlju taocem punih mjesec dana. Pretresao je sve teme s obje velike stranke. Sad tjedan dana glumi pregovore za koje svi znaju da su puka formalnost.</p><p>Jer, ovoga puta Most nema alternativu, HDZ je ima u ostalim strankama. Most se mora sada truditi pronaći način kako da HDZ dovede na vlast. Most se nije odlučio isprovocirati izbore ni kad su pukli lanjski pregovori s HDZ-om i SDP-om, niti je srušio Vladu zato što se HDZ nije držao dogovora. </p><p>Pa neće to učiniti ni sad.</p><p>Zamislimo da Božo Petrov bude prisiljen treći puta zasjesti za pregovarački stol s HDZ-om (ili SDP-om). Već mu sada ponestaje tema za uvjetovanje suradnje.</p><p>Što bi donio u trećem navratu? Izmjenu jelovnika u saborskoj menzi? Boju kravate voditelja Dnevnika? Zabranu političkih stranaka? </p><p>Ili možda u rezervi, zlu ne trebalo, čuvaju famoznu ideju Vlahe Orepića o tome da bi suci Ustavnog suda trebali podnijeti kolektivne ostavke?</p><p>Sva sreća da se Most nije uhvatio Zlatka Hasanbegovića. To je za Plenkovića doista teško pitanje.</p><p>Uglavnom, dobro je rekao Kovačić: ako te netko prevari jednom, onda je on kurvin sin, ako te prevari dvaput, onda si ti budala, a ako te prevari treći puta, e onda ste već punokrvni koalicijski partneri. </p><p><a href="https://www.facebook.com/klauski.tomislav/">Tomislava Klauškog pratite i na Facebooku</a></p>